JääTorilla esittelyssä ringette
Suomi on ringeten seitsenkertainen ja hallitseva maailmanmestari. Kuva: Jouni Valkeeniemi.
Tulevana lauantaina samaan aikaan Vaakunarallin kanssa Mikkelin Hallitustorilla järjestetään JääTori-tapahtuma kello 11-13. JääTorilla on luvassa ringette-toiminnan esittelyä Kangasniemen Palloilijat -51:n toimesta. Ringeten lisäksi tarjolla on luistelua, musiikkia, munkkeja ja kuumaa mehua. Koko perheen tapahtumaan on vapaa pääsy. JääTori-tapahtumasarjan toteuttaa mikkeliläinen tapahtumatuotantoyritys Event Production Finland Oy yhdessä yhteistyökumppaniensa kanssa.
Ringette on tytöille ja naisille kehitetty vauhdikas jääpeli, jossa voima korvataan taidolla ja nopeudella. Turvallisen lajista tekee se, että liiallinen kontakti vastustajaan on kiellettyä. Ringeten peliväline on kuminen rinkula, jota pelataan mailalla, jossa ei ole lapaa. Varusteet ovat lähes samat kuin jääkiekossa. Suomi on ringeten seitsenkertainen ja hallitseva maailmanmestari.
Ringeten esittelypäivässä lauantaina JääTorilla on ohjelmassa lauontakisa, luistelurata ja rinkulalla syöttelyä. KAPA-51 edustajat kertovat ringetestä ja opastavat mailan käsittelyä. JääTori-tapahtumasarja päättyy tämän kauden osalta lauantaina 27.2. Samana päivänä on luvassa myös moottorin jyrinää, sillä Vaakunarallin lähtö ja maali ovat torilla. JääTori-tapahtumassa on säävaraus.